15. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 2037288/808/0026 της 30 Μαΐου/6 Ιουν. 1996 (ΦΕΚ Β΄  433) Καθορισμός του επιτοκίου των προκαταβολών που δίδονται από το Δημόσιο για προμήθεια προϊόντων, παροχή υπηρεσιών ή εκτέλεση έργων. Έχοντας υπόψη: 1)Τις διατάξεις του άρθρ. 84 του Νόμ. 2362/95 «Περί Δημοσίου Λογιστικού, ελέγχου των δαπανών του Κράτους κ.λπ.» (ΦΕΚ 247/95 τ.Α΄) σύμφωνα με τις οποίες επιβάλλεται το έντοκο της προκαταβολής και 2)Την αριθ. 248/3.7.95 πράξη του Υπουργικού Συμβουλίου επανακαθορισμού του επιτοκίου των προκαταβολών που χορηγούνται στους αναδόχους εκτέλεσης δημ. έργων. 3.Το γεγονός ότι από τις διατάξεις της απόφασης αυτής δεν προκαλείται δαπάνη σε βάρος του Κρατικού Προϋπολογισμού, αποφασίζουμε: Καθορίζουμε το ύψος του επιτοκίου των προκαταβολών που δίδονται από το Δημόσιο για προμήθεια προϊόντων, παροχή υπηρεσιών ή εκτέλεση έργων, οι διαδικασίες πραγματοποίησης των οποίων διέπονται από τις διατάξεις του Νόμ. 2362/95, σε ποσοστό ίσο με το επιτόκιο των εντόκων γραμματίων του Δημοσίου δωδεκάμηνης διάρκειας προσαυξημένο κατά 0,25 ποσοστιαίες μονάδες. Η ισχύς της απόφασης αυτής αρχίζει από την ημερομηνία δημοσίευσής της στην Εφημερίδα της Κυβερνήσεως. 